Høring - eventuell tillatelse til samarbeid om faste videresalgpriser for fagbøker og lærebøker på norsk for høyere utdanning.

Norsk studentunion (NSU) har behandlet høringsforslaget i arbeidsutvalget, velferdskomite og fagpolitisk komite.

Det viktigste for studentene er størst mulig tilgang til lærebøker og annen faglitteratur til gunstigst mulig pris. Ut fra dette hensynet synes Norsk Studentunion studentenes interesser best ivaretas ved at det innføres konkurranse for omsetning av fagbøker for høyere utdanning. NSU mener det er viktig for norske fagmiljø og norsk akademia at det produseres og utgis en bredest mulig litteratur innen faglitteraturen. For å sikre tilgangen til bred faglitteratur vil vi foreslå mulige tiltak som kan utføres, i stedet for bruk av statlig regulering av rammevilkårene for bokhandlerne.
    
Fri konkurranse og mangfold av faglitteratur 
NSU mener det er viktig å ivareta et norsk kulturelt og språklig perspektiv innen litteratur til høyere utdanning. Fastprisordningen som eksisterer i dag fører til at det blir studentene som må bære den økonomiske belastningen for å oppnå nasjonale språk-, kultur- og kunnskapspolitiske mål satt av politisk ledelse.  Studenter er i en økonomisk presset situasjon og alternativet for mange studenter kan bli å kjøpe utenlandske lærebøker eller andre læringsmidler, i stedet for norskspråklig pensum. Dersom dette skjer vil ikke de kultur- og språkpolitiske målene man ønsker å oppnå gjennom prissamarbeid oppnås.

Det trekkes frem at studenter vil kunne velge å motta veiledning i en bokhandel, for så å kjøpe bøkene billigere hos alternative kilder. Når det gjelder studentsamskipnadsbokhandlene opplever man dette når det gjelder utenlandsk faglitteratur.  Løsningen her må være å fortsatt tilby god service og veiledning, utvikle en økt grad av tilgjengelighet og skape tekniske løsninger som er så gode at studentene av bekvemmelighetshensyn fortsatt velger sin campusbokhandler. Studentsamskipnadsbokhandlene har for det første fristasjoner, for det andre et tettere samarbeid med utdanningsinstitusjonen enn utenforstående og sist en non-profit- tanke overfor studentene som kundegruppe på studentrettete tiltak. På bakgrunn av dette bør risikoen for en slik utvikling ikke være et ankepunkt.

Det kommer fram av dokumentet at etter en fastprisavtale, med den nye bokavtalen, vil tidsrommet for fastpris innskrenkes fra utgivelsesåret og fram til 1.mai året etter. Når denne tiden er utgått kan bokhandlerne konkurrere fritt på ”ubegrensete” rabatter. Dette kan medføre at nye opplag av fagbøker blir trykket opp med minimale faglige endringer slik at bokhandlerne fortsatt kan selge fagbøkene på fastpris. Dette vil være svært økonomisk ugunstig for studentene, da det åpner for at fagbøker stadig fornyes med små endringer, for å opprettholde fastprisen.

Det trekkes frem at uten prissamarbeid vil det være vanskeligere å rekruttere forfattere til relevante lærebøker.  Dette er kanskje et problem for videregående utdanning, men neppe i samme grad innen høyere utdanning. Dette fordi mye av litteraturen i høyere utdanning ikke er utviklet kun som et læringsmiddel, men like mye som et publiseringsverktøy for forskningsresultater, eller som et utvekslingsverktøy mellom fagkolleger. 

NSU ønsker å støtte Universitets- og høgskolerådet i deres nasjonale tiltak som kan opprettes for å ivareta bred faglitteratur innen høyere utdanning, uten at det går på bekostning av prinsippet om fri konkurranse: 

•	Etablering av et kompetansesenter for språk
•	Etablering og vedlikehold av terminologilister og ordbanker
•	Sikre publiseringskanaler på norsk på begge nivåer i finansieringssystemets klassifisering, og for både vitenskapelige artikler og monografier i fag der dette er rimelig
•	Utvikle kriterier som gjør at produksjon av læremidler teller substansielt ved ansettelse i vitenskapelig stilling
•	Opprette egne støtteordninger med sikte på økonomisk støtte til utvikling av fagbøker for studieformål, kompendier på norsk og tekster med norsk fagterminologi
•	Etablere priser for fremragende lærebøker 

Dersom disse tiltakene iverksettes vil disse få større betydning for å oppnå de kultur- og språkpolitiske mål, enn ved statlig regulering av rammevilkår innen sektoren. Videre må tilskuddsordningen til fagbøker for høyere utdanning over Kunnskapsdepartementets budsjett videreføres og økes. NSU mener en støtteordning for utgivelse av denne type bøker vil sikre en god og bred litteratur innen smal faglitteratur også i fremtiden.

Konklusjon
Norsk Studentunion ønsker en mangfoldig faglitteratur innen smale fag og er opptatt av at dette på sikt ikke skal svekke universitets- og høgskolebokhandlerne. NSU stiller seg likevel positive til fri konkurranse på fagbøker, fordi det ikke trenger å være en motsetning mellom lav pris og mangfold. Den nye bokavtalen medførte at flere har kjøpt billige bøker, samtidig som salget av smalere litteratur fortsatt har blitt opprettholdt. Fri konkurranse medfører en prisnedgang på pensum for storparten av studentene i Norge. Studentene alene skal ikke bære den økonomiske byrden for å oppnå de kultur- og språkpolitiske mål nedsatt av regjeringen.